section_heading: Životopis
paragraph_text: S međunarodnim timom autora od 2006. godine Helena Bulaja razvija svoj novi projekt, eksperimentalni interaktivni dokumentarni film Mehaničke figure, inspiriran Nikolom Teslom, u kojemu priče i razmišljanja o Tesli iznose neki od najitrigannijih i najinspirativnijih svjetskih umjetnika, znanstvenika i teoretičara poput redatelja montipajtonovca Terryja Gilliama, glumca Andyja Serkisa, glazbenice i umjetnice Laurie Anderson, umjetnice Marine Abramović, pisca Christophera Priesta, teoretičara Douglasa Rushkoffa, znanstvenika i predsjednika sveučilišta Kyoto Hiroshija Matsumota i mnogih drugih. Ovaj animirani interaktivni dokumentarac preispituje film kao umjetničku formu u dobu mobilnih uređaja i Interneta, te gledatelja vodi kroz proces kreacije, kružeći svijetom od Zagreba, preko Londona, Pariza, Budimpešte, New Yorka, do Tokyja i Novog Zelanda, zahvaćajući sadašnjost, budućnost i prošlost tehnološkog i društvenog razvoja kojega su inicirali neki od glavnih Teslinih izuma, od izmjenične struje do radija. Projekt se realizira u nekoliko formi: kao dugometražni film za veliko platno, ali i u formi kratkih interaktivnih filmova prilagođenih za mobilne uređaje i Internet, zatim u obliku fotomonografija itd.Film je ujedno i dobitnik potpore MEDIA EU agencije za razvoj audiovizualnih djela kao prvi hrvatski dokumentarni film. Razvoj i produkciju podržali su HAVC, Ministarstvo kulture RH, Gradski uredi za kuluturu grada Zagreba i Splita i Zaklada Adris.